APOSTLITE JÄLGEDES
Damaskus
Oleme Damaskuse teel, mis viib Iisraelist Süüriasse.
Minu taga on näha mäeahelikku.
Apostel Paulus oleks pidanud selle ületama,
et jõuda Süüria Damaskusesse, siit umbes 15-20km kaugusel.
Arvatavasti kuskil siin või teisel pool neid mägesid
elas Paulus üle midagi hämmastavat,
mille mõju ulatub Apostlite tegude raamatuni ja ristiusu ajalooni.
Paulust võinuks nimetada tolle aja usufanaatikust terroristiks.
Ta võitles raevukalt äsjatekkinud kristliku liikumise vastu.
Ta pidi minema Damaskusesse, sest sealt oli ristiusk
mereteid pidi kõikjale laiali hargnemas.
Damaskus oli nagu sõlmpunkt, kust see levis üle kogu maailma.
Paulus üritas lämmatada varast kristlikku liikumist enne
kui see ajab oma "siirded" üle maailma laiali.
Ta oli kiirustamas üle mägede Damaskusesse,
kui juhtus midagi hämmastavat.
Järgnevast on räägitud kolmel korral,
Apostlite tegude 9., 22. ja 26. peatükis.
Iga peatükk lisab uusi üksikasju
ajaloo ühe hämmastavaima pöördumisloo kohta,
kus Jeesus-liikumise raevukaim vastane
pöördub ime läbi ja saab kõigile ootamatult armu apostliks.
Apostlite tegudest näeme, kuidas vaheseinu purustav usk
tungib läbi religiooni ja intellekti müüride,
mille see ülimalt haritud ja motiveeritud noor mees
oma südame ja mõistuse ümber oli ehitanud.
Paulus räägib oma loo
Apostlite tegude raamatu 26. peatükis, salmist 10:
Ta ütleb: "...ma vangistasin palju pühi inimesi,
kui ma ülempreestritelt olin saanud selleks meelavalla,
ja kui neid hukati, siis ma andsin oma hääle selle poolt.
Ja ma nuhtlesin neid sageli kõigis sünagoogides...
ning oma pöörases raevus kiusasin neid taga ka välismaa linnades."
Saulus, kellest hiljem sai Paulus,
nägi end ise otsekui Jumala palgamõrvarina.
Just siis juhtub midagi:
"Kui ma siis neis asjus läksin Damaskusesse,
...siis keskpäeva ajal... nägin päikesest säravamat valgust
taevast paistvat minu ja mu teekaaslaste ümber."
Valgusesähvatused ei olnud neil mägedel midagi ebatavalist.
Damaskuse teel oli sageli äikesetorme ja välke.
See polnud tavaline pikne, sest ta ütleb:
"Ja kui me kõik maha kukkusime,
siis ma kuulsin üht häält mulle ütlevat aramea keeles:
"Saul, Saul, miks sa mind taga kiusad?"
Raskeks läheb sul astla vastu takka üles lüüa!”
Mis on astel?
See on terav kepp karja ajamiseks.
Sellest sündis väljend, mis oli tollal üldlevinud.
Astla vastu üles löömine oli Jumalale vastuhakk.
Saulus ei seisnud vastu üksnes kasvavale Jeesus-liikumisele.
Saulus vastandus Jumalale endale.
Hääl ütles talle väga toredasti:
"Raskeks läheb sul astla vastu takka üles lüüa!”
Jumalale vastu hakkamine on alati raske,
isegi kui inimene ei saa sellest ise arugi.
Jumalale vastu seismine kurnab su ära.
See väärastab su vaimu ja nägemist.
Paulus õppis variserina kõike,
et järgida Jumalat parimal teadaoleval viisil.
Ta õpetaja oli kuulus rabi Gamaliel, kes ütleb eespool, 5. peatükis
usujuhtidele Jerusalemmas, et nad jätaks Jeesuse järgijad rahule,
sest kui see pole Jumalast, kustub see nagunii
ning kui on Jumalast, ei õnnestu neil seda peatada.
Keegi ei taha ju osutuda võitlema Jumala vastu.
Gamalieli õpilane Saulus
ei võtnud seda kuulda ja temaga läkski just nii.
Tema arvates tegi ta just Jumala tahet, aga Jumal ütles:
"Sa oled valel poolel, sa võitled Minu vastu."
Kui hääl küsis: "Miks sa mind taga kiusad?"
siis Saulus ei oska vastata.
15. salmis küsib Saulus: "Kes sa oled, isand?"
See on huvitav.
Saulus oli oma ala tipp, usu asjatundja.
Ta arvas, et tunneb Jumalat paremini kui keegi teine.
Kui Jumal rääkis temaga, ei tundnud Saulus Teda ära.
Tal on palju kirjatarkust, kuid Temaga kohtudes ei tea ta,
kellega ta üldse räägib ja küsib: "Kes sa oled, isand?"
Kogu elu oli tal Jumalast ja Tema tahtest selge pilt.
Kui Jumal ise ilmub, küsib ta: "Kes sa oled?"
Seepeale ütleb hääl:
"Mina olen Jeesus, keda sa taga kiusad."
Kujuta ette, et Issand ütleb: "Sa kiusad taga Mind, Jeesust."
See tabas teda vist üsna rängalt.
Ta võis olla päris kohkunud.
16. salm: "Ja Jeesus ütles:
"Ma löön su maha, sest sa oled olnud nii paha mees!
Ma lömastan su nagu putuka!"
Ei, Ta ei ütle nii.
Tahtsin vaid näha, kas olete ärkvel.
Tegelikult ütles Ta: "Tõuse üles. Näitasin sulle ennast,
et seada sind selle kõige sulaseks ja tunnistajaks,
mida olen sulle näidanud ja veel näitan."
Peatume hetkeks.
Kui pikalt räägib Jeesus Sauluse pattudest?
Kui kaua Ta käsitleb Tema vastuhakku?
Ta ütleb, et kiusates taga kogudust, kiusab ta taga Jeesust.
Rohkem Ta Sauluse minevikust juttu ei tee.
Pigem osutab Isand kohe, milline Pauluse elu
hakkab pärast pöördumist välja nägema.
Ta lubab, et kisub Pauluse välja juutide ja paganate käest
ja läkitab ta "avama nende silmi, et nad pöörduksid pimedusest
valguse poole, ja saatana meelevalla alt Jumala poole,
et nad saaksid pattude andeksandmise ja osa nende seas,
kes on pühitsetud usu kaudu minusse."
"Pole vaja minevikku heietada, siin on su uus elu ja missioon."
Temast ei tulnud Jeesuse ilmudes kohe üleöö võimast apostlit.
Läks aastaid, enne kui ta õpetas
ning kuulutas nagu edaspidi Apostlite tegudes ja kirjades.
Paulus sai teada,
et Jumalal oli temaga plaan ammu enne tema pöördumist.
Ta ütleb galaatlastele, et Jumalal oli temaga plaan juba emaihus.
Nii juhtub meiega, kui mõistame, et Jumalal oli meiega plaan
ammu enne, kui me Teda tundsime.
Mulle meeldib Pauluse pöördumises, et ta annab end
täielikult Isandale üle, kuna mõistab, et Jumal on temaga.
Tema pöördumine ei olnud tavaline vabatahtlik meelemuutuse protsess.
Ei, see oli silmapilkne:
"Jumal kutsub, kuulun Talle ning nüüdsest järgin Teda."
Pärast seda kohtab Paulus
rohkesti raskeid aegu, kuid me näeme teda harva
mures või meeleheitel, vähemalt mitte kauaks.
Tal on alati meeles see hetk: "Jumal lubas mind päästa."
Keegi kunagi ütles: "Sa võid elada muretsedes,
et sind saab kätte õnnetus, vähk, lahutus või midagi su minevikust.
Võid elada kas nii
või elada teadmises, et Jumal sai su juba kätte.
Paulus elas teadmises, et Jumal kaitseb teda.
Sul on kaks võimalust
ja enamik meist kõigub nende kahe vahel.
Ma tahaksin palju vähem muretseda ja palju rohkem usaldada.
Vähem aega astla vastu üles lüüa ja rohkem veeta aega Ta armastuses.
Kas oled lubanud Jumalal murda läbi oma müüridest
ja tulla sinu südamesse, mis iganes teel sa praegu oled?
Tõlge: Riina Aasa
Lisateave Acts Odyssey raamatust ja aadressil: www.tlc.org/acts.